বৈদিক জ্যোতিষের যে পরিবর্ধন, প্রসারণ ও সংযোজন ভারতীয় উপমহাদেশে ঘটেছে মুলতঃ তাই হিন্দু জ্যোতিষশাস্ত্র হিসাবে পরিচিত হয়। পরবর্তীকালে গ্রীক প্রভাব হিন্দু জ্যোতিষের উপর বিশেষভাবে পরিলক্ষিত হয়। গ্রীক প্রভাবের পূর্বে হিন্দু জ্যোতিষ মুলতঃ নক্ষত্রভিত্তিক ছিল। গ্রীক প্রভাবে রাশিচক্রভিত্তিক জ্যোতিষ বিচার গুরুত্ব পেতে শুরু করে। তৎসত্ত্বেও অয়নাংশের ব্যবহার হিন্দু জ্যোতিষের এক বিশেষত্ব যা গ্রীক জ্যোতিষে অনুপস্থিত ছিল। ভারতীয় কৌশলগুলির সাথে ব্যাবিলনের কিছু কৌশল সংযোজিত হতে পারে।

হিন্দু জ্যোতিষের বিভিন্ন শাখা আছে। এই শাখাগুলির নাম অনেকক্ষেত্রে প্রবর্তকের নাম নামানুসারে হয়েছে। পরাশর, জৈমিনি, নাড়ী, কৃষ্ণমূর্তি পদ্ধতি এবং লালকিতাব বহুব্যবহৃত কিছু পদ্ধতি। এর মধ্যে পরাশর পদ্ধতি প্রাচীন ঋষি পরাশর, জৈমিনি পদ্ধতি ঋষি জৈমিনি, এবং কৃষ্ণমূর্তি পদ্ধতি বিখ্যাত জ্যোতিষী কে এস কৃষ্ণমূর্তির (১৯০৮-১৯৭২) নামানুসারে নামকরণকৃত। নাড়ীজ্যোতিষ বহু ঋষির দ্বারা প্রণীত। অবশ্য ঋষি অগস্ত্য ছিলেন এর মূখ্য প্রণেতা। পারস্য দেশে লালকিতাবের সৃষ্টি কিন্তু এর ভিত্তি হিন্দু জ্যোতিষ। এটি পাঁচটি বইয়ের সংগ্রহ। এর প্রণেতার নাম নিশ্চিতরুপে জানা যায় না। এছাড়াও সামুদ্রিক জ্যোতিষ, জ্যোতিষের এক শাখা যা শারীরিক চিহ্নবিচার করে ভবিষ্যদ্বানী করতে ব্যবহৃত হয়। এটিরও কোন একক প্রণেতা নেই। হস্তরেখাবিদ্যা বা হস্তসামুদ্রিক বিদ্যা এরই একটি প্রশাখা।

হিন্দু জ্যোতিষশাস্ত্র
হেলেনীয় মিশর
হিন্দুধর্ম
সাংস্কৃতিক প্রভাব